TOGLIATTI. Ruská automobilka AvtoVAZ plánuje prepustiť 740 ľudí, čo predstavuje dve percentá celkovej pracovnej sily. Zamestnancom ponúkne voľné miesta v iných projektoch koncernu, napríklad, v novom call centre jeho banky.
Na druhej strane sa výrobca vozidiel známej značky Lada vrátil k päťdňovému pracovnému týždňu, doteraz sa v Togliatti pracovalo len štyri dni.
AvtoVAZ v posledných rokoch v úsilí znížiť náklady prepustil tisíce ľudí. V januári však šéf koncernu Nicolas Maure oznámil, že v tomto roku neplánuje žiadne ďalšie tvrdé opatrenia.
Lada sa nachádza v hlbokej kríze, čo dokazuje vlaňajšia strata 44,8 miliardy rubľov (727,02 milióna eur). V roku 2015 dosiahla strata 73,9 miliardy rubľov.
Maure chce vytiahnuť automobilku z červených čísiel do roka 2018. Problémy spôsobuje aj ekonomická kríza v Rusku, keďže obyvatelia od roka 2012 kupujú čoraz menej áut. Predaj sa znížil o polovicu zhruba na 1,4 milióna vozidiel.